Prof. Herman van Schalkwyk se ampstermyn nie verleng nieProf. Herman van Schalkwyk, rektor van die NWU se Potchefstroom-kampus se ampstermyn sal in Januarie 2016 verstryk. Foto: Argief. Prof. Herman van Schalkwyk, adjunkhoof van die Noordwes-Universiteit en rektor van die Potchefstroom-kampus, se ampstermyn sal op 31 Januarie 2016 verstryk. Die raad van die universiteit het tydens ŉ buitengewone raadsvergadering die naweek in Centurion besluit om die eksterne regsadvies wat aan hulle voorgelê is, te aanvaar. Dit het aangedui dat enige moontlike poging om die ampstermyn van die rektor te verleng ŉ onwettige en ongeldige optrede van die raad sou wees. Dit beteken ook dat die raad die besluit wat tydens ŉ vergadering in November 2013 geneem is, nie wetlik in werking kan stel nie. Maroela Media het voorheen berig dat die raad toe besluit het om prosesse te begin om Van Schalkwyk se termyn as rektor van die Potchefstroom-kampus te verleng in ooreenstemming met die ses jaar lange ampstermyn van die visekanselier. Van Schalkwyk is reeds Saterdag ná die vergadering van die raad se besluit ingelig, waarna die universiteitsgemeenskap van die besluit in kennis gestel is. Adv. Johan Kruger, voorsitter van die raad, het gesê hulle het die besluit op ŉ hoflike manier gekommunikeer. “Die raad is jammer oor die vertraging wat veroorsaak is weens die onsekerheid oor die verloop van die aangeleentheid, en is veral spyt oor die ongerief wat die vertraging ongetwyfeld vir Van Schalkwyk en sy gesin meegebring het.” Die raad het verder ook ŉ mandaat aan sy uitvoerende komitee gegee om voort te gaan om die uitslag van die besluit met Van Schalkwyk te bespreek met die oog op die toekoms. “Ons doen ŉ beroep op almal wat die beste belange van die NWU op die hart dra om die uitslag as die enigste wetlik verdedigbare een te aanvaar. Dit is in belang van die universiteit dat alle energie nou gefokus word op die pad vorentoe en die uitdagings wat voorlê,” het Kruger gesê.